CELEX: 52013PC0663
Language: lt
Date: 2013-09-27
Title: Pasiūlymas TARYBOS SPRENDIMAS dėl EPF valdymo pereinamojo laikotarpio priemonių nuo 2014 m. sausio 1 d. iki įsigalios vidaus susitarimas dėl 11-ojo Europos plėtros fondo

|
			
		
		
		52013PC0663
		
			Pasiūlymas TARYBOS SPRENDIMAS dėl EPF valdymo pereinamojo laikotarpio priemonių nuo 2014 m. sausio 1 d. iki įsigalios vidaus susitarimas dėl 11-ojo Europos plėtros fondo /* COM/2013/0663 final - 2013/0319 (NLE) */
			
				
		
		
			
			   	AIŠKINAMASIS MEMORANDUMAS
Remiantis vidaus susitarimo dėl 10-ojo
EPF 1 straipsnio 5 dalimi, 10-ojo EPF lėšos neskiriamos po
2013 m. gruodžio 31 d., nebent Taryba, remdamasi Komisijos sprendimu,
vieningai nusprendžia kitaip.
Vidaus susitarimą, kuriuo įsteigiamas
vienuoliktasis Europos plėtros fondas (11-asis EPF), valstybės
narės pasirašė 2013 m. birželio mėn. vykusiame Tarybos
posėdyje. Šis vidaus susitarimas įsigalios tik tada, kai jį
ratifikuos visos valstybės narės. Tikėtina, kad šio proceso
nepavyks užbaigti iki 2014 m. sausio mėn.
Todėl Komisija siūlo pereinamojo
laikotarpio priemonę, kad nuo 2014 m. sausio mėn. iki
įsigalios vidaus susitarimas, kuriuo įsteigiamas 11-asis EPF,
būtų galima panaudoti lėšas bendradarbiavimui su Afrikos,
Karibų ir Ramiojo vandenyno valstybėms ir užjūrio šalimis ir
teritorijomis (UŠT), taip pat paramos išlaidoms. Ši pereinamojo laikotarpio
priemonė finansuojama iš 10-ojo EPF ir ankstesnių EPF lėšų
likučių ir nepanaudotų lėšų. 
Taip pat siūloma pagal šią
pereinamojo laikotarpio priemonę skirtas lėšas apskaityti pagal
11-ąjį EPF, o tai reiškia, kad jos nebūtų laikomos
papildomais 11-ojo EPF ištekliais ir kad šios pereinamojo laikotarpio
priemonės veiklai ir finansiniam valdymui užtikrinti būtinos
priemonės bus priimtos kuo greičiau.
Todėl Komisija siūlo Tarybai priimti
pridedamą sprendimą.
2013/0319 (NLE)
Pasiūlymas
TARYBOS SPRENDIMAS
dėl EPF valdymo pereinamojo laikotarpio
priemonių nuo 2014 m. sausio 1 d. iki įsigalios vidaus susitarimas
dėl 11-ojo Europos plėtros fondo
EUROPOS SĄJUNGOS TARYBA,
atsižvelgdama į Europos Sąjungos
sutartį ir Sutartį dėl Europos Sąjungos veikimo, 
atsižvelgdama į 2000 m. birželio
23 d. Kotonu pasirašytą Afrikos, Karibų jūros ir Ramiojo
vandenyno valstybių grupės ir Europos bendrijos bei jos valstybių
narių partnerystės susitarimą[1],
atsižvelgdama į Tarybos sprendimą
dėl užjūrio šalių bei teritorijų ir Europos bendrijos
asociacijos (Užjūrio asociacijos sprendimas)[2];
atsižvelgdama į Taryboje
posėdžiavusių valstybių narių Vyriausybių atstovų
vidaus susitarimą dėl Bendrijos pagalbos finansavimo pagal
2008–2013 m. daugiametę finansinę programą,
vadovaujantis AKR ir EB partnerystės susitarimu, ir dėl
finansinės pagalbos skyrimo užjūrio šalims ir teritorijoms, kurioms
taikoma EB sutarties ketvirta dalis[3]
(toliau – vidaus susitarimas dėl 10-ojo EPF), ypač į jo
1 straipsnio 5 dalį,
atsižvelgdama į Europos Komisijos
pasiūlymą,
kadangi:
(1)       vidaus susitarimo dėl
10-ojo EPF 1 straipsnio 5 dalyje nurodyta, kad 10-ojo EPF lėšos
neskiriamos po 2013 m. gruodžio 31 d., nebent Taryba, remdamasi
Komisijos sprendimu, vieningai nusprendžia kitaip;
(2)       AKR ir EB partnerystės
susitarimo Ib priedo[4]
(2008–2013 m. daugiametė finansavimo programa) 5 pastraipoje nurodyta, kad
10-ojo EPF lėšos (išskyrus Investicinei priemonei skirtas sumas, be
susijusių palūkanų subsidijų) neskiriamos po 2013 m.
gruodžio 31 d., nebent Europos Sąjungos Taryba, remdamasi Komisijos
sprendimu, vieningai nusprendžia kitaip;
(3)       2001 m. lapkričio 27 d.
Tarybos sprendimo dėl užjūrio šalių bei teritorijų ir
Europos bendrijos asociacijos IIAa priedo 1 straipsnio 2 dalyje
nurodyta, kad 10-ojo EPF lėšos negali būti skiriamos po 2013 m.
gruodžio 31 d., nebent Taryba, remdamasi Komisijos sprendimu, vieningai
nusprendžia kitaip[5];
(4)       vidaus susitarimo dėl
10-ojo EPF 13 straipsnio 3 dalyje nurodyta, kad jo galiojimo
trukmė yra tokia pati kaip AKR ir EB partnerystės susitarimo
daugiametės finansinės programos ir kad jis galioja tol, kol
užbaigiamos visos pagal AKR ir EB partnerystės susitarimą,
Asociacijos sprendimą ir minėtą daugiametę finansinę
programą finansuojamos operacijos;
(5)       Europos išorės
veiksmų tarnybos struktūra ir veikimas aprašyti Tarybos
sprendime 2010/427/ES;
(6)       vidaus susitarimo dėl
11-ojo EPF įsigaliojimas gali būti nukeltas po 2014 m. sausio 1 d.
Todėl tikslinga numatyti pereinamojo laikotarpio priemonę, kad nuo
2014 m. sausio mėn. iki įsigalios vidaus susitarimas, 10-ojo EPF
ir ankstesnių EPF lėšų likučius ir nepanaudotas lėšas
būtų galima panaudoti bendradarbiavimui su Afrikos, Karibų ir
Ramiojo vandenyno valstybėms ir užjūrio šalimis ir teritorijomis
(UŠT), taip pat paramos išlaidoms finansuoti,
PRIĖMĖ ŠĮ
SPRENDIMĄ: 
1 straipsnis
Iki įsigalios vidaus susitarimas dėl
11-ojo EPF, pereinamojo laikotarpio priemonės, priimtos kaip veiksmų
programos, atskiros priemonės, AKR šalims partnerėms skirtos
specialios priemonės, UŠT remti skirti finansavimo sprendimai ir
specialios veiksmų programos paramos išlaidoms padengti, finansuojamos
pagal 11-ojo EPF pereinamojo laikotarpio priemonę, panaudojant ankstesnių
EPF lėšų likučius ir lėšas, kurios nepanaudotos kitiems
projektams ar programoms pagal šiuos EPF. Ši pereinamojo laikotarpio
priemonė taip pat gali būti taikoma palūkanų subsidijoms ir
su projektais susijusiai techninei pagalbai, teikiamai Europos investicijų
bankui, kaip nurodyta AKR ir ES partnerystės susitarimo II priedo 1,
2 ir 4 straipsniuose ir naujajame Užjūrio asociacijos sprendime,
finansuoti. Šių pereinamojo laikotarpio finansavimo priemonių tikslas
– lengvinti programavimo dokumentų įgyvendinimą ir tenkinti
skubios pagalbos poreikius.
Pagal šią pereinamojo laikotarpio
priemonę skirtos lėšos apskaitomos pagal 11-ąjį EPF.
Atitinkamai sumažinamos valstybių narių įmokų,
nurodytų vidaus susitarimų dėl 9-ojo ir dėl 10-ojo EPF 1 straipsnio
2 dalies a punkte, dalys.
2 straipsnis
Neatsižvelgdama į vidaus susitarimo
ratifikavimo padėtį valstybėse narėse, Taryba kuo
greičiau priima reglamentus dėl 11-ojo EPF įgyvendinimo, į
kuriuos įtraukiamos šios pereinamojo laikotarpio priemonės veiklai ir
finansiniam valdymui užtikrinti būtinos priemonės. Kol bus priimti
šie reglamentai, pereinamojo laikotarpio priemonės įgyvendinimui
toliau taikomas 2007 m. gegužės 14 d. Tarybos
reglamentas (EB) Nr. 617/2007 dėl 10-ojo Europos plėtros fondo
įgyvendinimo ir 2008 m. vasario 18 d. Tarybos
reglamentas (EB) Nr. 215/2008 dėl 10-ajam Europos plėtros fondui
taikomo finansinio reglamento.
3 straipsnis
Šis sprendimas taikomas laikantis Tarybos
sprendimo 2010/427/ES, kuriuo nustatoma Europos išorės veiksmų
tarnybos struktūra ir veikimas.
4 straipsnis
Šis sprendimas įsigalioja jo paskelbimo Europos
Sąjungos oficialiajame leidinyje dieną. Jis taikomas nuo 2014 m.
sausio 1 d. iki įsigalioja vidaus susitarimas dėl 11-ojo EPF. 
Priimta Briuselyje
                                                                       Tarybos
vardu
                                                                       Pirmininkas
[1]               OL
L 317, 2000 12 15, p. 3. Susitarimas su pakeitimais, padarytais 2005 m.
birželio 25 d. Liuksemburge pasirašytu susitarimu 
(OL L 287,
2005 10 28, p. 4) ir 2010 m. birželio 22 d. Uagadugu
pasirašytu susitarimu (OL L 287, 2010 11 4, p. 3).
[2]               2001 m. lapkričio 27 d. Tarybos sprendimas
2001/822/EB, OL L 314, 2001 11 30, p. 1, su
pakeitimais, padarytais 2007 m. kovo 19 d. Tarybos sprendimu 2007/249/EB,
OL L 109, 2007 4 26, p. 33.
[3]               OL
L 247, 2006 9 9, p. 32.
[4]               Ib
priedas, pateiktas AKR ir EB Ministrų tarybos sprendime Nr. 1/2006
(OL L 247, 2006 9 9, p. 22).
[5]               OL L 314,
2001 11 30, p. 1, su pakeitimais, padarytais 2007 m. kovo
19 d. Tarybos sprendimu (OL L 109, 2007 4 26, p. 37).